यशराज फिल्म्स के लिए ब्रह्मास्त्र 2 को होल्ड किया; करण जौहर के साथ अनबन की खबरें
Yash Raj Films Approaches Ayan Mukerji for Directing War 2 कुछ दिन पहले खबर आई थी कि वॉर 2 को डायरेक्ट करने के लिए यशराज फिल्म्स ने अयान मुखर्जी को अप्रोच किया है। उन्हें सिद्धार्थ आनंद की जगह लिया गया है।
कुछ दिन पहले खबर आई थी कि वॉर 2 का डायरेक्शन करने के लिए यशराज फिल्म्स ने अयान मुखर्जी को अप्रोच किया है। उन्हें सिद्धार्थ आनंद की जगह लिया गया है। रिपोर्ट्स की मानें तो उन्हें इस फिल्म के लिए तकरीबन 32 करोड़ की मोटी रकम दी जा रही है।
इसी बीच खबर ये भी है कि अयान का वॉर 2 में काम करना करण जौहर को रास नहीं आया है। रिपोर्ट्स की मानें तो करण इस बात से काफी नाराज हैं कि अयान ने ब्रह्मास्त्र के सीक्वल को बीच में छोड़कर यशराज फिल्म्स के साथ हाथ मिला लिया।
32 करोड़ लेकर साइन किया कॉन्ट्रैक्ट
रिपोर्ट्स की मानें को अयान ने डायरेक्टर की फीस के तौर पर 32 करोड़ लेकर कॉन्ट्रैक्ट साइन कर लिया है। वो इसी महीने से फिल्म के प्री-प्रोडक्शन का काम शुरू करने वाले हैं। नवंबर 2023 तक फिल्म की शूटिंग भी स्टार्ट हो जाएगी।
ऋतिक रोशन स्टारर ये फिल्म 2024 के अंत या 2025 के शुरुआत में रिलीज होगी। वॉर के पहले पार्ट को सिद्धार्थ आनंद ने डायरेक्ट किया था, लेकिन उन्हें यशराज फिल्म्स ने अब दूसरी फिल्म की जिम्मेदारी दे दी है।
अयान से खफा हुए करण जौहर
ईटाइम्स की रिपोर्ट के मुताबिक, करण जौहर चाहते थे कि अयान पहले ब्रह्मास्त्र के सीक्वल पर काम करें और उसके बाद वॉर 2 की मेकिंग स्टार्ट करें। करण इस बात से खासे नाराज है कि अयान ने ब्रह्मास्त्र के सीक्वल को मझधार में छोड़ दिया है। जो कॉन्ट्रैक्ट था उसके हिसाब से अयान को पहले ब्रह्मास्त्र 2 में काम करना था, क्योंकि करण जौहर ने इस प्रोजेक्ट में 100 करोड़ से अधिक का इन्वेस्टमेंट किया है।
हालांकि कुछ दिन पहले अयान ने एक स्टेटमेंट जारी कर कहा था कि वो ब्रह्मास्त्र के सीक्वल को बनाने में ज्यादे समय नहीं लगाएंगे। फिल्म के पहले पार्ट को बनाने में लगभग 10 सालों का समय लग गया था। अयान का कहना है कि अगर वो इतना ज्यादा समय लगाएंगे तो उनकी फिल्म देखने कोई नहीं आएगा।
200 करोड़ के बजट में बनेगी वॉर 2
वॉर का बजट तकरीबन 200 करोड़ बताया जा रहा है। ये यशराज स्पाई यूनिवर्स की छठी फिल्म है। इससे पहले पठान, वॉर और टाइगर जिंदा है जैसी फिल्में पहले ही इस स्पाई यूनिवर्स का हिस्सा हो चुकी हैं। 2012 में आई सलमान खान की फिल्म एक था टाइगर इस फ्रेंचाइजी की पहली फिल्म थी। आने वाले समय में इस यूनिवर्स में सलमान और शाहरुख की फिल्म पठान वर्सेज टाइगर भी शामिल होगी।
अभी तक 3 फिल्में डायरेक्ट की, सभी रणबीर के साथ
अयान मुखर्जी ने अपने करियर में चुनिंदा ही फिल्में डायरेक्ट की है, और मजे की बात ये है कि वो सभी फिल्में उन्होंने रणबीर कपूर के साथ की है। उनकी पहली फिल्म वेक अप सिड थी। इसके बाद ये जवानी है दीवानी और ब्रह्मास्त्र जैसी फिल्मों में रणबीर कपूर ही मुख्य भूमिका में थे। वॉर 2 उनके करियर की पहली ऐसी फिल्म होगी जिसमें रणबीर कपूर का कोई रोल नहीं होगा।
